Uitspraak oor vuurwapenlisensies: Doen dít in die tussentydArgieffoto: SAPD Regter Ronel Tolmay het verlede week art. 24 en art. 28 van die Vuurwapenwet in die hooggeregshof in Pretoria ongeldig verklaar. Volgens Fred Camphor, uitvoerende hoof van die vereniging, is hulle bekommerd oor die misleidende advies wat in die media en op sosiale media verskyn het ná afloop van die hofuitspraak. Daar is onder meer op sosiale media gesê dat mense nie weer hoef aansoek te doen vir hul vuurwapenlisensies nie en dat hulle hul vuurwapens kan terugeis van die polisiestasie waar hulle dit ingehandig het. Camphor het egter beklemtoon dat wetgewing nog nie verander het nie. “Die SAPD het aangedui dat hulle gaan appelleer – so die uitspraak is vir eers opgeskort. Ons wag vir die hoofregter van die konstitusionele hof om duidelikheid te gee oor die regsproses na aanleiding van die polisie wat wil appelleer.” Camphor het ŉ beroep op vuurwapeneienaars gedoen om verantwoordelik op te tree. Die vereniging het vuurwapeneienaars aangeraai om weer vir ŉ vuurwapenlisensie aansoek te doen indien die lisensie binnekort verval. “Vul die aansoek in, heg die nodige dokumente aan en dien dit in by jou naaste polisiestasie soos die wet dit vereis.” Lede van die publiek wat reeds ŉ vuurwapen by die polisie ingehandig het, word aangeraai om die bewys daarvan veilig te bewaar. “Moenie die polisie versoek om jou vuurwapen terug te gee nie aangesien hulle dit nie sal doen nie.” Indien jy in besit is van ŉ vuurwapen waarvan die lisensie reeds verval het, het die vereniging aangeraai dat jy dit veilig bewaar in ŉ kluis en liefs nie gebruik nie. Die SAPD het vroeër in ŉ mediaverklaring gesê hulle sal nie enige persoon vervolg wat in besit is van ŉ vuurwapen waarvan die lisensie verval het nie en dat hulle ook nie enige vuurwapens in hul besit sal vernietig voordat die hof finaal uitsluitsel gee nie.